Nýr rekstrarstjóri upplýsingatækni og stafrænnar þróunar hjá Högum segir lykilatriðið í að klára þríþrautarkeppnina Járnkarlinn að hafa sterkar taugar , ekki megi gefast upp . „ Mitt hlutverk verður að greina tækifærin í því að veita betri þjónustu í smásölunni með stafrænum lausnum . Einnig að finna leiðir til að hagræða og samnýta tækniumhverfið fyrir öll félögin innan Haga , enda mjög fjölbreytt starfsemi sem fer fram hér , á sama tíma og við skoðum leiðir til að hvert félag geti haldið sinni sérstöðu , “ segir Birna Íris Jónsdóttir , nýr rekstrarstjóri upplýsingatækni og stafrænnar þróunar hjá Högum og dótturfélögum þess . „ Eftir að ég var í tölvunarfræði fór ég að vinna sem forritari og vann sem slíkur í nokkur ár , en svo þegar ég var hjá Betware fer ég inn í vörustýringu á happdrættislausnum fyrirtækisins . Hjá Landsbankanum fékk ég tækifæri til að reyna mig við stjórnun og stýrði ég hugbúnaðardeildinni þar og samhliða fór ég í MBA nám og bætti við mig stjórnunarnámi . Næst fór ég til Sjóvá þar sem ég stýrði öllum upplýsingatæknimálum félagsins . Leið mín inn í tölvunarfræðina er kannski ekki sú algengasta en eftir stúdentsprófið fór ég í iðnhönnun í Iðnskólanum í Hafnarfirði . Þar voru ýmis tækniþung námskeið bæði í kringum rafmagn og alls konar hugbúnað sem mér gekk mjög vel í og fann mig algerlega í og það var í framhaldi af því sem ég ákvað að fara í tölvunarfræði . “ Birna Íris á þrjú börn á aldrinum 20 , 14 og 11 ára , og reynir hún að eyða sem mestum tíma utan vinnu með þeim auk þess að sinna krefjandi æfingum í þríþraut . „ Ég æfi sund , hjólreiðar og hlaup hjá Þríþrautardeild Breiðabliks , og hef keppt og klárað tvo Járnkarla , fjóra hálfa Járnkarla og svo nokkrar styttri keppnir líka . Í svona keppnum er byrjað á að synda annaðhvort í sjó eða vatni 3,8 kílómetra , svo hjólað 180 kílómetra og loks hlaupið heilt maraþon , 42,2 kílómetra , allt í einni beit , það er ágætisþrekraun . Metið mitt er 11 klukkustundir og 13 mínútur , “ segir Birna Íris , en eins og gefur að skilja er þetta tímafrekt áhugamál . „ Í svona æfingar þarf að eyða miklum tíma , sitja lengi á hjólinu , hlaupa langar vegalengdir og synda lengi , þannig að taka þátt í svona stórum mótum fylgja miklar tilfinningar , því þá er komið að því að uppskera eftir allt erfiðið . Þetta er mikil og skemmtileg upplifun , ég fór á fyrstu stóru keppnina í Þýskalandi árið 2017 og svo aftur núna í október í Barcelona á Spáni , en þar voru einhverjir 3.800 keppendur . Í þetta sinn var ég reyndar hálfslöpp og orkulaus og á tímabili í hlaupinu leið mér alveg skelfilega illa og langaði mikið að hætta , en sennilega helmingurinn af þessu er hugurinn , það þarf sterkan haus . Þá segir maður við sjálfan sig að harka af sér , ekki gefast upp , því þegar búið er að leggja svona mikið inn getur maður ekki farið að hætta . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .